Venäjältä Suomeen adoptoidut lapset 2005 35 2006 50 2007 20 2008 34 2009 36 2010 38 2011 31 2012 17 2013 15 2014 10 Lähde: Pelastakaa Lapset

Venäjältä Suomeen adoptioita järjestänyt Pelastakaa Lapset ry on päättänyt lopettaa adoptiotoiminnan Venäjällä. Järjestö päätti asiasta keskiviikkona.

Pelastakaa Lapset ry:n mukaan yhteistyötä ei ole mahdollista jatkaa, koska Venäjä ei enää anna lapsia adoptoitavaksi Suomeen.

– Tällä hetkellä arviomme on, että ei ole edellytyksiä adoptioyhteistyölle Suomen ja Venäjän välillä, selittää Pelastakaa Lapset ry:n kansainvälisen adoptiotoiminnan päällikkö Irene Pärssinen-Hentula keskiviikkoista päätöstä.

Hänen mukaansa syynä Venäjän haluttomuudelle antaa lapsia Suomeen on se, että Suomessa hyväksyttiin viime vuoden lopulla sukupuolineutraali avioliittolaki. Venäjän laki estää yhteistyön maiden kanssa, joissa samaa sukupuolta olevat voivat mennä naimisiin, paitsi tilanteissa, joissa maiden välille on solmittu erillinen adoptiosopimus.

Suomen ja Venäjän välillä tällaista adoptiosopimusta ei ole.

Vaikka Suomen uusi avioliittolaki astuu voimaan vasta kahden vuoden päästä, Venäjä käsittelee Suomea niin kuin laki olisi jo voimassa.

– He tarkastelevat sitä, että lapsen elinaikana tulisi olemaan kuitenkin voimassa tällainen laki täällä, Pärssinen-Hentula sanoo.

Pärssinen-Hentulan mukaan Venäjältä ei ole adoptoitu tänä vuonna Suomeen enää yhtään lasta.

Adoptioiden määrä ollut laskusuunnassa jo pitkään

Venäjältä adoptoitujen lasten lukumäärä on laskenut hiljalleen useamman vuoden ajan jo ennen sukupuolineutraalin avioliittolain hyväksymistä. Kun vuonna 1997 Venäjältä adoptoitiin Suomeen 81 lasta viime vuonna lapsia tuli enää kymmenen.

– Venäjällä on vuosien varrella tapahtunut omaa lastensuojelun kehittämistyötä ja kotimaisten adoptioiden lukumäärät ovat olleet voimakkaassa kasvussa. Myös sijaisperhetyötä on kehitetty. Vaihtoehtoja lapsille on omassa kotimaassa entistä enemmän tarjolla, mikä on tarkoituksenmukainen ja hyvä asia lapsille, Pärssinen-Hentula selittää.

Toinen syy adoptioiden vähentymiselle on hänen mukaansa se, että Suomesta on lähetetty Venäjälle vähemmän adoptiohakemuksia.

Pelastakaa Lapset on ollut viime vuosina ainoa järjestö, jonka kautta lapsia on voinut adoptoida Venäjältä Suomeen.